SAK ย้ำเป้าพอร์ตสินเชื่อปี 65 โต 25% ลุยขยายสาขาครบ 210 แห่ง
SAK ย้ำเป้าพอร์ตสินเชื่อปี 65 โต 25% หรือแตะ 1.14 หมื่นลบ. หลังดีมานด์เพิ่มขึ้นต่อเนื่อง เดินหน้าขยายสาขาครบ 210 แห่ง และสิ้นปี 66 จะเพิ่มเป็น 1,100 แห่ง พร้อมเพิ่มไลน์ผลิตโดรนหลากหลายมากขึ้น และตั้งเป้าปล่อนสินเชื้อโดรนปีนี้ 1,000 ลำ
SAK ย้ำเป้าพอร์ตสินเชื่อปี 65 โต 25% หลังดีมานด์เพิ่มขึ้น เดินหน้าขยายสาขาครบ 210 แห่ง พร้อมเพิ่มไลน์ผลิตโดรนมากขึ้น
15 พ.ค. 2565

นายศิวพงศ์ บุญสาลี กรรมการผู้จัดการ บริษัท ศักดิ์สยามลิสซิ่ง จำกัด (มหาชน) หรือ SAK เปิดเผยข้อมูลภาพรวมธุรกิจของบริษัทผ่านงาน Opportunity Day จัดโดยตลาดหลักทรัพย์แห่งประเทศไทย (ตลท.) ในวันที่ 13 พ.ค.2565 ว่า ช่วงไตรมาส 1/2565 บริษัทมีพอร์ตลูกหนี้สินเชื่อ 9,047 ล้านบาท คิดเป็นการเติบโต 33% เมื่อเทียบกับงวดเดียวกันของปีก่อน และสามารถรักษาระดับ NPL ไว้ที่ 2.3% ซึ่งน้อยกว่าค่าเฉลี่ยของอุตสาหกรรม ขณะที่มีรายได้รวม 527 ล้านบาท เติบโต 33% เมื่อเทียบกับงวดเดียวกันของปีก่อน สอดคล้องกับพอร์ตสินเชื่อที่เติบโตขึ้น และมีกำไรสุทธิ 166 ล้านบาท เติบโต 40% เมื่อเทียบกับงวดเดียวกันของปีก่อน
ทั้งนี้บริษัทตั้งเป้าหมายปี 2565 จะเปิดสาขาเพิ่มขึ้นอีก 210 แห่ง โดยในช่วงไตรมาส 1/2565 สามารถขยายเพิ่มได้แล้วกว่า 70 แห่ง และในในไตรมาส 2/2565 และไตรมาส 3/2565 จะเพิ่มสาขาใหม่ได้อีก 140 สาขาตามเป้าหมายที่วางแผนไว้ และตั้งเป้าหมายปล่อยสินเชื่อไว้ที่  11,400 ล้านบาท คิดเป็นการเติบโต  25% เมื่อเทียบกับปีก่อน และภายใน 3 ปี หรือภายในสิ้นปี 2566 เชื่อว่าจะสามารถบรรลุเป้าหมายการขยายสาขาเพิ่มเป็น 1,100 แห่ง และพอร์ตสินเชื่อไม่ต่ำกว่า 1.2 หมื่นล้านบาท เนื่องจากความต้องการสินเชื่อที่ขยายตัวและการเพิ่มสาขาใหม่อย่างต่อเนื่อง
ส่วนบริษัทย่อย บริษัท ศักดิ์สยาม เมกเกอร์ โดรน จำกัด เริ่มวางจำหน่ายโดรนเพื่อเกษตรกรล็อตแรกเมื่อช่วงเดือนเม.ย. ที่ผ่านมา โดยสามารถจำหน่ายได้แล้วประมาณ 10 ลำ ซึ่งเป็นโดรนขนาดใหญ่ใช้ในไร่อ้อยไร่ข้าวโพด ทั้งนี้ในช่วงครึ่งหลังไตรมาส 2/2565 จะเริ่มผลิตโดรนรุ่นต่างๆ ออกมามากขึ้น เพื่อให้ตอบสนองต่อความต้องการของเกษตรกรที่หลากหลายมากขึ้น และจะใช้เครือข่ายสาขาของ SAK ในการหาลูกค้า เพื่อที่จะปล่อยสินเชื่อให้ได้ 1,000 ลำภายในปีนี้